《二哀诗·兰午亭明府》
清代·唐烜

沧州吾邻郡，自古多奇士。周旋文字交，知我惟兰子。

早岁歌《鹿鸣》，壮年偶出仕。未膺赤绶荣，忽集青蝇矢。

一官奚足恋，弃之犹敝屣。归来发藏书，今古究终始。

下觑章句儒，前后等糠秕。一身甘支离，众口任訾毁。

我时困青衿，相遇长安市。冠盖日纷纭，惟君独伟视。

从此弟畜我，论长十年齿。会合常苦悭，两度过君里。

君复京洛游，我初弹冠喜。对床话风雨，解囊济庚癸。

导我语周详，爱君文丽绮。君忽掉头笑，书生见尚尔。

丈夫宏建树，岂在钻故纸。陈编酣糟粕，随人效诺唯。

以此取世资，咄嗟尔奴婢。东西日侵略，当引为国耻。

衮衮诸公卿，了不知彼己。隐忧伏萧墙，闰位乱蛙紫。

嫠恤岂徒然，兴亡有责耳。邻舍闻咋舌，窃骂君狂诡。

昧昧我思之，针砭彻心髓。句留逾半载，暌违倏一纪。

中间一邂逅，匝月整行李。有如饥得食，颇似鼎染指。

誉我学精进，窥君貌衰委。君养丘园高，我痛垩庐倚。

朝端争水火，君言斯验矣。三辅暴徒起，爬梳不可止。

红巾塞里巷，朝人暮犬豕。官吏莫谁何，父老肃拜跪。

君曰乃盗耳，蕴祸在内宄。忌者走相告，凶党抽刃俟。

俄顷悉坌集，大索不移晷。倔强就执缚，欢呶醢之已。

枯胔暴原野，家人幸料理。不日渠魁诛，沥血为君祀。

我困围城中，翠华已西驶。消息故乡来，流涕但抚髀。

不得哭寝门，喉梗若结痞。乳臭实召祸，贤哲独遭否。

昔约君卜邻，今为君作诔。昔别客魂消，今伤臣质死。

造物能穷人，先夺其所恃。欲碎伯牙琴，且隐南郭几。

天池有时翻，泉台何日起。安得寄此词，置君幽宫里。

作者简介：直隶盐山人，字昭卿，一字昭青，晚号芸叟。光绪十五年进士，官刑部主事，调大理院推事。善书、工诗，间作山水。有《虞渊集》。